**Uznesenia zo 73. zasadnutia Slovenskej rektorskej konferencie**

**Bratislava, 3. – 4. 12. 2015**

1. Slovenská rektorská konferencia („SRK“) zásadne odmieta návrh pridelených finančných prostriedkov pre verejné vysoké školy na rok 2016, ktorý je pod hranicou trvalej udržateľnosti chodu verejných vysokých škôl a nevytvára podmienky ani pre ich základný rozvoj. Zároveň nepostačuje na bazálnu udržateľnosť vybudovanej vedeckovýskumnej infraštruktúry a ohrozuje konkurencieschopnosť Slovenska.
2. Pridelené finančné prostriedky nezabezpečujú rast kvality vzdelávania a vedeckovýskumnej činnosti a preto SRK navrhuje, aby sa tieto prostriedky medziročne zvyšovali - a to minimálne o 5 % zo štátneho rozpočtu a osobitne na zabezpečenie udržateľnosti vedeckovýskumnej infraštruktúry.
3. SRK žiada navýšiť aj položky v rozpise dotácie z titulu valorizácie tarifných platov pedagogickým a nepedagogickým zamestnancom verejných a štátnych vysokých škôl v roku 2016 o deklarované 4 %.
4. SRK súhlasí s odňatím štátneho súhlasu na pôsobenie právnickej osobe Vysoká škola Goethe Uni Bratislava, a.s. so sídlom v Bratislave.
5. SRK predkladá pripomienky k návrhu metodiky dotácií zo štátneho rozpočtu verejným vysokým školám na rok 2016 a návrhu rozpisu dotácií zo štátneho rozpočtu na rok 2016:
   1. Navrhujeme pre výpočet KAP pre podskupinu použiť KAP určený na základe podielu počtu evidovaných nezamestnaných spolu na druhom a treťom stupni a počtu absolventov na týchto stupňoch. Pri medziodborovom štúdiu navrhujeme použiť výpočet KAP ako aritmetický priemer KAP oboch odborov (teda rovnako ako pri učiteľskom štúdiu). Navrhujeme namiesto hranice KAP aspoň 0,9 použiť podmienku KZV1 aspoň 3,50.
   2. Žiadame zvýšiť koeficient odboru pre skupinu 11 – Kanonické právo, Právo minimálne na hodnotu 1,3.
   3. V časti 21 návrhu metodiky navrhujeme úpravu: *„Študenti v študijných programoch podľa § 53 ods. 3 zákona sa považujú prvé tri roky štúdia za študentov študijného programu prvého stupňa, inak sa považujú za študentov študijného programu druhého stupňa.“*
   4. Navrhujeme, aby sa časť dotácie na výskumnú, vývojovú a umeleckú činnosť podľa umeleckej tvorby rozpísala len do výšky 70 % s tým, že zvyšok bude rozpísaný po verifikácii údajov v CREUČ za roky 2013 a 2014.

V Bratislave, 4.12.2015 prof. Ing. Rudolf Kropil, CSc.

prezident Slovenskej rektorskej konferencie

Za správnosť: M. Čikešová